**jumpSTART**

**A Magyar Képzőművészeti Egyetem tehetséges hallgatóit bemutató és támogató eseménysorozata**

**Időpont:** 2024. október 17 – november 7.

**Helyszínek:**

* Art Market Budapest (Millenáris Park, B épület, 1024 Budapest, Kis Rókus utca 16.)   
  2024. október 17 – 20.
* Toolip Art Gallery (1067 Budapest, Teréz körút 29.)   
  2024. október 18 – 31.
* Magyar Képzőművészeti Egyetem, Barcsay terem (1062 Budapest, Andrássy út 69-71.)   
  2024. november 7.

A Magyar Képzőművészeti Egyetem (MKE) a 2024/25-ös tanévben hagyományteremtő céllal elindítja jumpSTART nevű, eseménysorozatát, amely lehetőséget nyújt hallgatóinak, hogy betekintést nyerjenek a műkereskedelem és a kortárs művészeti piac világába, és bemutatkozzanak a nagyközönség előtt. A bemutatásra szánt műalkotások friss, sokszínű perspektívát nyújtanak a kortárs művészet iránt érdeklődőknek, így az események a gyűjtők és művészetkedvelők számára is egyedülálló lehetőséget kínálnak, hogy fiatal pályakezdő tehetségeket ismerjenek meg, és az egyetem növendékeinek válogatott alkotásaiból vásárolhassanak.

A jumpSTART programsorozat keretében a hallgatók műveivel az Art Market Budapest nemzetközi kortárs művészeti vásáron, a Toolip Art Gallery kiállításán, és az egyetem első Hallgatói Aukcióján találkozhatnak az érdeklődők.

A jumpSTART részeként az MKE idén is részt vesz az Art Market Budapesten, Közép- és Kelet-Európa legjelentősebb nemzetközi kortárs képzőművészeti vásárán, amely nagy hangsúlyt fektet az innovatív művészeti tartalmakra, a fiatal, feltörekvő alkotókra.  A vásár, amely évente több tízezer látogatót fogad, idén 14. alkalommal nyitja meg kapuit és október 17-20. között látogatható régi helyszínén, a Millenáris B épületében. Az egyetem standján, a Projekt szekcióban húsz tehetséges hallgató munkáit mutatják be, amelyek a művészeti közönség, a gyűjtők és a látogatók számára is megvásárolhatók.

Az eseménysorozat következő állomása az egyetem hallgatóinak kiállítása a Budapesten nemrégiben megnyílt Toolip Art Galleryben, amely 2024. október 18. és 31. között látható a Teréz körúti kiállítótérben. A tárlaton a klasszikus és a legújabb vizuális médiumok egyaránt megjelennek, ami jól tükrözi az MKE oktatásának sokszínűségét és a kortárs vizuális kultúrával való összhangját, egyben megmutatja, milyen magabiztosan építik be a hallgatók az új formai lehetőségeket alkotásaikba. Az MKE válogatása komoly témákat, személyes aspektusokat és társadalomkritikai megközelítéseket egyaránt felvonultat, a hallgatók műveit formai és tartalmi szempontból mégis a játékosság és a könnyedség jellemzi.

Az MKE a Török Köztársaság Budapesti Nagykövetségével és a Yunus Emre Budapesti Török Kulturális Központtal együtt 2023-ban jótékonysági akciót rendezett, akkor a török földrengés áldozatainak megsegítésére. A nagysikerű eseményen – amelyet többhetes online adományozás kísért – a Képző oktatói és hallgatói által felajánlott 128 műalkotásra lehetett licitálni jótékony célból és ezek közül 6,2 millió forint értékben találtak gazdára alkotások.  A bevételt teljes egészében a katasztrófa károsultjai kapták meg.

A jótékonysági aukció sikerét látva a jumpSTART eseménysorozatot idén a hagyományteremtő szándékkal életre hívott első Hallgatói Aukció zárja 2024. november 7-én az MKE Barcsay Termében, amelynek házigazdája Bálint Antónia lesz. Az aukciót vezeti Nagyházi Lilla művészettörténész, az MNB Arts and Culture gyűjteményvezetője.

Az aukción kizárólag az egyetem hallgatóinak alkotásai kerülnek kalapács alá. A program lehetőséget ad a fiatal művészek számára, hogy közel piaci körülmények között próbálják ki a műalkotások értékesítésítének ezt a formáját. A licitáló vendégek pedig olyan alkotók munkáiért versenyezhetnek, akik még felfedezésre várnak.

Az értékesítések bevételének fele a műtárgyak alkotóit illeti majd, míg a másik feléből egy 10 millió forintos szociális alapot hoz létre az egyetem, amelyből rászorultsági alapon részesülhetnek azok a hallgatók, akiknek nehézséget okoz a tanulmányaikkal együtt járó költségek finanszírozása. Így az aukció teljes bevétele az egyetemen tanulók javát szolgálja.

Bővebb információk az rendezvényekről és regisztráció az aukcióra az [mke.hu/jumstart](http://mke.hu/jumstart) oldalon.

Kontakt:

Kubik Elvira, rektori kommunikációs főtanácsadó

iroda@kubikelvira.com

06/20/916-32-06